
La Fundació Carl Faust publica el quart volum de la revista El Jardí d’Epicur
La nova edició reuneix 22 aportacions científiques i 10 continguts divulgatius vinculats a Marimurtra durant el 2025

La Fundació Carl Faust ha publicat el quart volum de Jardí d’Epicur, la revista d’articles acadèmics i divulgatius del Jardí Botànic Marimurtra. Editada per Edicions de Marimurtra, la publicació recull una selecció de les publicacions de continguts científics i divulgatius vinculats al Jardí al llarg del 2025 amb l’objectiu de preservar-los, posar-los en context i facilitar-ne la consulta.
El nou número té 228 pàgines i s’estructura en dos grans blocs. L’apartat científic amb 22 aportacions entre articles acadèmics, resums, pòsters i presentacions. L’apartat divulgatiu incorpora 10 continguts, principalment audiovisuals, que traslladen a un públic ampli alguns dels projectes, jornades i iniciatives desenvolupats a Marimurtra.
Els continguts científics aborden àmbits diversos com l’etnobotànica, la conservació de la biodiversitat vegetal, la genòmica, la història de les ciències naturals, la gestió de col·leccions vives i la consciència sobre les plantes. El volum inclou treballs publicats en revistes especialitzades i contribucions presentades en congressos i trobades tècniques, fet que reflecteix la diversitat d’àmbits d’estudi i de col·laboració relacionades amb el Jardí.
Entre les aportacions vinculades directament a Marimurtra, la revista recull el Pla de col·lecció de planta viva i diferents presentacions sobre conservació, divulgació i comunicació científica.  A més, hi ha treballs sobre el paper dels jardins botànics en la promoció de la consciència sobre les plantes, una mirada etnobotànica al Jardí i l’ús del dibuix per donar valor i reconeixement al món vegetal. 
La secció divulgativa documenta activitats com les Jornades Tècniques de Marimurtra, el seguiment dels ocells en època reproductora, la presentació del nou director científic i del Pla de Col·lecció de Planta Viva, els actes de la Setmana de la Ciència i el monogràfic dedicat als ambients aquàtics. 
Aquest quart volum dona continuïtat a un projecte editorial que integra els diferents vessants de Marimurtra: el Jardí com a espai per a l’estudi científic de les plantes, com a lloc de divulgació i aprenentatge i com a punt de trobada entre la ciència, el paisatge i la societat. La revista contribueix, així, a donar visibilitat al coneixement generat i compartit des de la Fundació Carl Faust i la seva xarxa de col·laboradors.
El quart volum de Jardí d’Epicur es pot consultar gratuïtament en format digital a www.marimurtra.cat/jardi-epicur.
[bookmark: _GoBack]La Fundació Carl Faust va ser constituïda l’any 1951 per Carl Faust, creador del Jardí Botànic Marimurtra, amb la finalitat de garantir la continuïtat del seu llegat. Entre els seus objectius fundacionals hi figuren “la protecció i el foment dels estudis de biologia mediterrània, especialment en botànica, […] cercant la cooperació i les relacions internacionals en benefici, tot plegat, de la recerca i de la divulgació científiques.”

